[]

  -----------------------------------------------------------------------
  2. ปัจจัยความเสี่ยง

  -----------------------------------------------------------------------

1.  ความเสี่ยงจากการผันผวนของราคาและปริมาณของวัตถุดิบ

กุ้งเป็นวัตถุดิบหลักของบริษัทฯ เนื่องจากบริษัทฯ มีผลิตภัณฑ์กุ้งเพียงอย่างเดียว
หากวัตถุดิบกุ้งเกิดความผันผวนทั้งทางด้านราคาและปริมาณ อันเนื่องมาจากฤดูกาล
สภาพดินฟ้าอากาศ โรคระบาดในกุ้ง ภัยธรรมชาติ หรือเกษตรกรผู้เลี้ยงกุ้งมีจำนวนลดลง
ทั้งหลายเหล่านี้ล้วนส่งผลกระทบต่อการประกอบธุรกิจของบริษัทฯ บริษัทฯ
จึงมีนโยบายที่จัดเก็บวัตถุดิบเพื่อสำรองไว้ใช้ในการผลิตในปริมาณและราคาที่เหมาะสม ซึ่งบริษัทฯ
มีพื้นที่ของห้องเย็นที่ใช้ในการจัดเก็บที่เพียงพอ และจากการที่บริษัทฯ
มีนโยบายรับซื้อวัตถุดิบโดยตรงจากเกษตรกรในหลายๆ พื้นที่ รวมถึงสัมพันธภาพที่มีมายาวนาน
ทำให้บริษัทฯ ไม่มีปัญหาในเรื่องวัตถุดิบขาดแคลน นอกจากนั้นบริษัทฯ
ยังได้จัดส่งบุคลากรที่มีความรู้ความชำนาญเข้าไปดูแลและให้ความรู้
คำแนะนำกับเกษตรกรในด้านการเลี้ยงกุ้ง ทำให้บริษัทฯ ได้รับวัตถุดิบที่มีคุณภาพสูง
ตรงตามความต้องการผลิตและคำสั่งซื้อของลูกค้า ปัจจุบันบริษัทฯ มีวัตถุดิบกุ้งเพียงพอที่ใช้ในการผลิต
และบริษัทฯ ได้ทำสัญญาการซื้อกุ้งล่วงหน้ากับฟาร์มกุ้งบางรายเพื่อให้แน่ใจว่าบริษัทฯ มีกุ้งในการผลิต
และมีคุณภาพตรงตามต้องการ

  2.2 ความเสี่ยงจากอัตราแลกเปลี่ยน

จากการที่บริษัทฯได้ส่งออกสินค้าจำหน่ายไปยังต่างประเทศเกือบทั้งหมด
โดยใช้เงินสกุลดอลลาร์สหรัฐฯ เป็นส่วนใหญ่ ในกรณีที่อัตราแลกเปลี่ยนมีความผันผวนมาก
จะส่งผลกระทบต่อต้นทุนขายและรายได้ ซึ่งอาจทำให้บริษัทฯ ต้องประสบกับผลขาดทุนได้
เพื่อให้บริษัทฯสามารถดำเนินงานภายใต้ความเสี่ยงน้อยที่สุด บริษัทฯ
ได้พิจารณาทำสัญญาซื้อขายเงินตราต่างประเทศล่วงหน้า (Forward) ติดตามข่าวสารอย่างใกล้ชิด
เพื่อป้องกันความเสี่ยงจากอัตราแลกเปลี่ยนอย่างเหมาะสมในแต่ละช่วงเวลา
ทำให้รู้ต้นทุนขายที่แน่นอน ซึ่งจะช่วยกำหนดราคาขายให้ชัดเจนขึ้น

2.3 ความเสี่ยงจากการกีดกันทางการค้าจากประเทศผู้นำเข้า

เนื่องจากบริษัทฯ ส่งผลิตภัณฑ์กุ้งแช่แข็งออกไปจำหน่ายในต่างประเทศเกือบทั้งสิ้น
ทำให้ได้รับผลกระทบจากมาตรการต่างๆ ทางการค้าจากประเทศผู้นำเข้า เช่น
มาตรการเรียกเก็บภาษีตอบโต้การทุ่มตลาด (AD) และการวางเงินค้ำประกัน (Continuous
Bond) ของประเทศสหรัฐอเมริกา มาตรการเกี่ยวกับมาตรฐานความปลอดภัยด้านอาหาร
ซึ่งมาตรการดังกล่าวเหล่านี้ ล้วนส่งผลกระทบกับผลการดำเนินงานของบริษัทฯ อย่างไรก็ตาม
บริษัทฯ
ได้มีการติดตามข้อมูลทางการค้าของประเทศผู้นำเข้าอย่างใกล้ชิดศึกษาผลกระทบที่อาจเกิดขึ้นกับบริษัทฯ
เพื่อเตรียมการป้องกันแก้ไขให้ทันกับเหตุการณ์
รวมถึงมุ่งเน้นการพัฒนาคุณภาพผลิตภัณฑ์ให้มีมาตรฐานและคุณภาพสูง จนได้รับการรับรองคุณภาพ
HACCP (Hazard Analysis Critical Point), GMP, BRC GLOBAL STANDARD,
ISO9001:2008 , ISO/IEC 17025: 2005 จากสำนักมาตรฐานห้องปฏิบัติการ (Bureau of
Laboratory Quality Standards) กระทรวงสาธารณสุข (Ministry of Public
Health) และ ACC-BAP standard
ซึ่งเป็นมาตรฐานการการรับรองระบบการผลิตผลิตภัณฑ์อาหารทะเลจาก Aquaculture
Certification Council (ACC) โดยเป็นมาตรฐานของร้านค้าปลีกของ USA
นอกจากนี้ยังขยายเครือข่ายลูกค้าออกไปในหลายประเทศ
ทำให้ไม่จำเป็นต้องพึ่งพาตลาดใดตลาดหนึ่งโดยเฉพาะเพื่อกระจายความเสี่ยงดังกล่าว

[]

2.4 ความเสี่ยงจากการแข่งขันในด้านผลิตภัณฑ์และการตลาด

แม้ว่าบริษัทฯ จะมีผลิตภัณฑ์ที่อาศัยกุ้งเป็นวัตถุดิบเพียงชนิดเดียว แต่บริษัทฯ
ก็ได้กระจายความเสี่ยงด้านผลิตภัณฑ์ลงด้วยการพัฒนาคุณภาพและประเภทของผลิตภัณฑ์ให้ได้ตามความต้องการของลูกค้า
โดยบริษัทฯได้มุ่งเน้นในการวิจัยและพัฒนาผลิตภัณฑ์ใหม่ๆ ที่มีมูลค่าเพิ่ม (Value Added Product)
ให้มีความหลากหลาย และมีความโดดเด่นที่แตกต่างจากคู่แข่ง รวมถึงปรับปรุงพัฒนากระบวนการผลิต
เพื่อลดต้นทุนให้สามารถแข่งขันได้ และเพื่อเป็นการสร้างความมั่นใจให้กับลูกค้า บริษัทฯ
ได้พัฒนาระบบการจัดการด้านกระบวนการผลิต, การจัดการความปลอดภัยของอาหาร ,
การจัดการด้านสิ่งแวดล้อม และการสอบย้อนกลับ (Traceability) จนได้มาซึ่งมาตรฐานสากล
นอกจากนั้นบริษัทฯ ยังได้สร้างฐานลูกค้าในประเทศที่มีกำลังซื้อสูง เช่น ประเทศญี่ปุ่น ออสเตรเลีย
เกาหลี อเมริกา และกลุ่มประเทศสหภาพยุโรป
มาตั้งแต่เริ่มดำเนินการและรักษาสัมพันธ์ที่ดีกับลูกค้าเดิมให้คงอยู่ต่อไป
ทำให้โอกาสที่บริษัทฯจะถูกคู่แข่งแย่งตลาดไปจึงมีน้อยมาก

2.5 ความเสี่ยงจากการเสนอขายใบสำคัญแสดงสิทธิ

บริษัทฯ มีความเสี่ยงที่จะไม่ได้รับเงินเพิ่มทุน
ตามที่กำหนดไว้จากการใช้สิทธิซื้อหุ้นสามัญของผู้ถือใบสำคัญสิทธิที่อาจจะเกิดขึ้น
ในกรณีที่ราคาหุ้นสามัญของบริษัทฯ ต่ำกว่าราคาการใช้สิทธิ ณ
วันที่ครบกำหนดใช้สิทธิซื้อหุ้นของบริษัทฯ

2.6 ความเสี่ยงด้านการบริหารการจัดการ

บริษัทฯ มีผู้ถือหุ้นกลุ่มเจียอาภา และผู้ที่เกี่ยวข้องถือหุ้นในบริษัทฯ ร้อยละ 70.75
ของจำนวนหุ้นที่จำหน่ายได้แล้วทั้งหมดของบริษัทฯ
จึงทำให้สามารถควบคุมมติที่ประชุมผู้ถือหุ้นได้เกือบทั้งหมด
ยกเว้นเรื่องที่กฎหมายกำหนดให้ต้องได้รับเสียง 3 ใน 4 ของที่ประชุมผู้ถือหุ้น
ดังนั้นผู้ถือหุ้นรายอื่นจึงอาจไม่สามารถรวบรวมคะแนนเสียง เพื่อถ่วงดุลเรื่องที่ผู้ถือหุ้นใหญ่เสนอได้
แต่อย่างไรก็ตามในการพิจารณาตัดสินใจเรื่องสำคัญต่างๆ บริษัทฯ
กำหนดให้ต้องผ่านความเห็นชอบจากคณะกรรมการทั้งหมด
โดยเฉพาะคณะกรรมการอิสระซึ่งมีมากกว่า 1 ใน 3 ของคณะกรรมการทั้งหมด
จะมีบทบาทสำคัญในการแสดงความคิดเห็นที่เป็นประโยชน์ต่อผู้ถือหุ้นรายย่อย
และเป็นอิสระจากกลุ่มผู้ถือหุ้นรายใหญ่ ซึ่งจะทำให้เกิดการถ่วงดุลได้เป็นอย่างดี